Secretarul general al PSD, Paul Stănescu, a declarat marți, la Parlament, că Gabriela Firea se va regăsi pe lista Coaliției, pe un loc eligibil pentru un post de europarlamentar.
"Gabriela Firea va fi pe lista la europarlamentare, pe un loc eligibil. În seara asta, cel târziu mâine, se clarifică și lista comună privind candidații Coaliției la europarlamentare (...) Vor fi coordonatorii de campanie pe Bucureşti, din partea PSD doamna Gabriela Firea, din partea PSD, domnul Burduja", a declarat secretarul general al PSD, Paul Stănescu.
Anunțul vine în contextul în care Gabriela Firea își dorea o candidatură la Primăria Capitalei, pentru care era susținută de organizația de București pe care o conduce. Liderii PSD și PNL au decis însă ca medicul Cătălin Crîstoiu să fie candidatul comun pentru București.
Cîrstoiu a fost prezentat marți liderilor liberali și social-democrați, printre care și Gabriela Firea. Aceasta din urmă a avut o discuție cu premierul Marcel Ciolacu la Guvern.
Surse din Coaliție au declarat pentru HotNews.ro că în calitate de președinte al organizației PSD București, Gabriela Firea va coordona politic împreună cu Sebastian Burduja campania candidatului comun al Coaliției la primăria București. Informația a apărut după ce Gabriela Firea, în calitate de președinte PSD București a discutat cu liderii PSD la palatul Victoria despre candidaturile la primăriile de sector.
Până la publicarea acestei știri, Gabriela Firea nu a putut fi contactată.